Žiak, Miroslav, poslanec NR SR (2021-11-26):
Vážený pán predsedajúci, kolegyne, kolegovia, pomôžem si jednou hláškou zo známeho satirického sitkomu seriálu South Park, kde účinkoval známy učiteľ pán Mackey, ktorý rozprával: „Brát drogy je špatné, ano, neměli byste je brát, ano.“ A ja súhlasím. Drogy sú zlé. Drogy sú, samozrejme, zlé, ale teraz je otázka, ktoré drogy. Či je to alkohol, či sú to cigarety, alebo obyčajná káva, obyčajný kofeín. Obyčajný kofeín je silno návyková látka, vidíme to na mnohotisíc ľuďoch po celom Slovensku, po celom svete, je tam, neviem, či nie dokonca najužívanejšia droga, ktorá sa toleruje po celom svete, nikde nie je zakázaná. Dokonca ešte také kvapky do nosa sú droga. Na Slovensku máme niekoľko x prípadov ľudí závislých na kvapkách do nosa. Ak sa povieme, pozrieme od anglického výrazu, tak drogy sa po anglicky povedia drugs. Drugs sú takisto aj lieky. Takisto každý jeden liek je droga. Či je na predpis, alebo nie je na predpis. Ja ako liberál som, samozrejme, za aj legalizáciu drog. Podľa niektorej teórii (teórie, pozn. red.) týchto mojich poslaneckých kolegov bola Mária Terézia najväčší liberál. Lebo za Márie Terézie boli drogy verejne dostupné v lekárňach. Či to bola marihuana, či to bol opiát, heroín, prišiel človek do lekárne, vypýtal si, bol kontrolovaný lekárnikom, vydal mu určité množstvo, nedochádzalo k predávkovaniu, nedochádzalo k zneužívaniu a štát mal z toho príjem. Bolo to pod kontrolou. Nezatvárali sme mladých ľudí do väzenia na niekoľko rokov, nešikanoval štát bežných užívateľov a nebol čierny biznis s drogami. Len to naši kolegovia akosi nechcú pochopiť. Preto už v 18. storočí, keď bola Mária Terézia, mala viacej rozumu ako niektorí naši konzervatívni kolegovia a nedokážu pripustiť to, že keď skontrolujeme drogy, keď máme tie drogy pod kontrolou, tak máme aj pod kontrolou užívateľov týchto drog. A nehovorím trestnoprávne pod kontrolou týchto užívateľov drog, ale zdravotne pod kontrolou, pretože lekárnik nevydá väčšie množstvo tej drogy tak, aby si ten človek daný nemohol ublížiť. Sme práve v prvom čítaní, ideme posunúť zákon do druhého čítania. Budeme mať kopec priestoru na to, aby sme akokoľvek upravili tento návrh zákona. Je to len na vás, kolegovia, či sa ideme hádzať o zem, ideme robiť ješitné protesty, všetko vetovať, alebo chceme reálne pomôcť ľuďom, ktorí trpia teraz už vo väzení, majú, pykajú si dlhé drakonické tresty. Len kvôli ješitnosti niektorých poslancov to celé zastavíme. Tiež podotýkam, že máme tu opozičný návrh, za ktorý nebudeme hlasovať, pretože je opozičný, a máme tu koaličný celkom solídny návrh zákona, ktorý vieme krásne otesať, vypracovať ako takú sochu z mramora. Ale nie. My sa hodíme o zem, lebo to sme my, my to tak cítime. Ja mám pocit, že opozičné hnutie sa snaží skôr blokovať všetky naše liberálne návrhy tým, že navrhuje svoje, a pritom vedia, že za ne nebudeme môcť zahlasovať, ale to už je na zhodnotenie voličov, či to robia účelovo, alebo chcú pomôcť. Ja mám obavu, že naši opoziční poslan... opozičný poslanec, aby som nemenoval, má skôr potrebu blokovať naše liberálne témy a pomôcť týmto ľuďom, hlavne pomôcť týmto ľuďom. Ja za seba a ja si myslím, že za celý klub SaS môžem povedať, že podporíme tento návrh zákona, aby prešiel do druhého čítania, kde hovorím, že nie je úplne dokonalý. Ja si viem predstaviť lepšie vyšperkovať, mám niekoľko pozmeňujúcich návrhov, ak sa dostane do druhého čítania, tak, aby reálne pomáhal ľuďom, aby rozlišoval dílerov od užívateľov, aby skutočne boli díleri trestaní, tí, ktorí na tom zarábajú, ktorí majú sieť dílerskú, a nie ľudí, ktorý si zapáli jedného jointa alebo si dá nejakú, nejakú jednu guličku extázy, alebo ja neviem čo všetko, ale títo ľudia nemôžu trpieť kvôli tomu, kvôli ješitnosti, kvôli tomu, že niekto si chce naháňať politické body. Ďakujem veľmi pekne za vašu pozornosť.